苏轼
记所见开元寺吴道子画佛灭度，以答子由，题画文殊、普贤
西方真人谁所见？衣被七宝从双狻。当时修道颇辛苦，柳生两肘乌巢肩。初如濛濛隐山玉，渐如濯濯出水莲。道成一旦就空灭，奔会四海悲人天。翔禽哀响动林谷，兽鬼踯躅泪迸泉。庞眉深目彼谁子，绕床弹指性自圆。隐如寒月堕清昼，空有孤光留故躔。春游古寺拂尘壁，遗像久此霾香烟。画师不复写名姓，皆云道子口所传。纵横固已蔑孙、邓，有如巨鳄吞小鲜。来诗所誇孰与此，安得携挂其旁观。